ΑΠΟΦΑΣΗ ΤΗΣ ΕΠΙΤΡΟΠΗΣ της 19ης Δεκεμβρίου 1990 σχετικά με διαδικασία δυνάμει του άρθρου 85 παράγραφος 1 της συνθήκης ΕΟΚ (Υπόθεση IV/33.016 - ANSAC) (Το κείμενο στην αγγλική γλώσσα είναι το μόνο αυθεντικό) (91/301/ΕΟΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό αριθ. 17 του Συμβουλίου της 6ης Φεβρουαρίου 1962, πρώτο κανονισμό εφαρμογής των άρθρων 85 και 86 της συνθήκης (1), όπως τροποποιήθηκε τελευταία από την πράξη προσχώρησης της Ισπανίας και της Πορτογαλίας, και ιδίως το άρθρο 3 παράγραφος 1,

την αίτηση και την κοινοποίηση που υπέβαλε η American Natural Soda Ash Corporation («ANSAC»), εκ μέρους της ιδίας και των μελών της, στις 9 Δεκεμβρίου 1988, με σκοπό την εξασφάλιση αρνητικής πιστοποίησης ή απαλλαγής σε σχέση με τις συμφωνίες για την πώληση άνυδρου ανθρακικού νατρίου παραγωγής ΗΠΑ στην Κοινότητα,

την απόφαση της Επιτροπής της 3ης Ιουλίου 1989 να κινήσει διαδικασία,

Αφού έδωσε στην ANSAC και στα μέλη της τη δυνατότητα να εκθέσουν τις απόψεις τους επί των αιτιάσεων της Επιτροπής δυνάμει του άρθρου 19 παράγραφος 1 του κανονισμού αριθ. 17 και του κανονισμού αριθ. 99/63/ΕΟΚ της Επιτροπής της 25ης Ιουλίου 1963 περί των ακροάσεων που προβλέπονται στο άρθρο 19 παράγραφοι 1 και 2 του κανονισμού αριθ. 17 του Συμβουλίου (2),

Μετά από διαβούλευση με τη Συμβουλευτική Επιτροπή Συμπράξεων και Δεσποζουσών Θέσεων,

ΕΚΤΙΜΩΝΤΑΣ ΟΤΙ:

Ι. ΤΑ ΠΡΑΓΜΑΤΙΚΑ ΠΕΡΙΣΤΑΤΙΚΑ Α. Εισαγωγή (1) Η παρούσα απόφαση αφορά την εφαρμογή του άρθρου 85 της συνθήκης ΕΟΚ στις κοινοποιηθείσες από την ANSAC συμφωνίες σχετικά με την πώληση στην Κοινότητα φυσικού πυκνού άνυδρου ανθρακικού νατρίου παραγόμενου στις ΗΠΑ από τα μέλη της ANSAC. Για τις συμφωνίες αυτές, η ANSAC έχει ζητήσει αρνητική πιστοποίηση ή, εναλλακτικά, απαλλαγή δυνάμει του άρθρου 85 παράγραφος 3 της συνθήκης.

Β. Τα μέρη (2) Η ANSAC αποτελεί ένωση «Webb-Pomerene», η οποία συστάθηκε σύμφωνα με τις διατάξεις του νόμου «Export Trade Act» των ΗΠΑ, του 1918, ο οποίος κοινώς αποκαλείται «Webb-Pomerene Act». Σκοπός του νόμου αυτού είναι ο αποκλεισμός της εφαρμογής του νόμου «Sherman Act» για τις ενώσεις που ασχολούνται στις ΗΠΑ αποκλειστικά με το εξαγωγικό εμπόριο και των οποίων οι δραστηριότητες δεν περιορίζουν το εμπόριο μέσα στις ΗΠΑ.

Η συμφωνία συμμετοχής στην ένωση αυτή (ANSAC Membership Agreement) αφορά μόνο τις εξαγωγές, οι οποίες ορίζονται ως πωλήσεις άνυδρου ανθρακικού νατρίου παραγόμενου στις ΗΠΑ και στα εδάφη τους και εξαγόμενου σε οποιαδήποτε χώρα πλην του Καναδά, εξαιρουμένων των πωλήσεων που πραγματοποιούνται στα πλαίσια προγραμμάτων εξωτερικής βοήθειας και προμηθειών των ΗΠΑ. Μέχρι το χρόνο υποβολής της κοινοποίησης και εν αναμονή των σχετικών αποτελεσμάτων, η κοινοτική αγορά είχε εξαιρεθεί, η δε ANSAC δεν είχε εφαρμόσει τον εν λόγω νόμο για την αγορά αυτή.

Η ANSAC έχει τη σημερινή μορφή της από το 1983 7 η προαναφερθείσα συμφωνία συμμετοχής εξεδόθη τον Δεκέμβριο του έτους αυτού, προηγουμένως δε ήταν γνωστή ως Soda Ash Export Association.

(3) Μέλη της ANSAC είναι οι ακόλουθες έξι επιχειρήσεις παραγωγής φυσικού άνυδρου ανθρακικού νατρίου των ΗΠΑ:

- FMC Wyoming Corporation (FMC),

- General Chemical (Soda Ash) Partners (γνωστή πριν ως Allied Corporation) (General Chemical),

- Kerr McGee Chemical Corporation (KMG),

- Stauffer Chemical Company (τμήμα της Rhτne-Poulenc Inc., αμερικανικής θυγατρικής του ομίλου Rhτne-Poulenc) (Stauffer),

- Tenneco Minerals Company (Tenneco),

- TG Soda Ash Inc. (εξ ολοκλήρου ανήκουσα στην Elf Aquitaine Inc., αμερικανική θυγατρική του ομίλου Elf Aquitaine) (Texas Gulf).

Γ. Το προϊόν (4) Το άνυδρο ανθρακικό νάτριο (Na2CO3) είναι λευκή σκόνη χρησιμοποιούμενη κατά κύριο λόγο ως πρώτη ύλη στην υαλουργία, όπου αντιπροσωπεύει περίπου το 60 % του κόστους παραγωγής, καθώς και στην παραγωγή απορρυπαντικών, στην χαρτοποιία και στη μεταλλουργία. Παράγεται με δύο διαφορετικές μεθόδους:

- Στην Ευρώπη, το (άνυδρο) ανθρακικό νάτριο παράγεται από διάλυμα χλωριούχου νατρίου και ασβεστόλιθο, με τη συνθετική μέθοδο που επινόησε ο Solvay τον προηγούμενο αιώνα. Τα διπλώματα ευρεσιτεχνίας της Solvay για τη μέθοδο αυτή έχουν προ πολλού λήξει.

- Στις ΗΠΑ, σχεδόν όλο το παραγόμενο ανθρακικό νάτριο είναι φυσικής προέλευσης. Παράγεται με εξευγενισμό ενός μεταλλεύματος (trona), το οποίο αποτελεί μείγμα ανθρακικού και διττανθρακικού νατρίου και ανευρίσκεται κυρίως στη λεκάνη Green River του Wyoming, στο Colorado και στην Utah.

Το φυσικό ανθρακικό νάτριο διαθέτει ορισμένα πλεονεκτήματα σε σχέση με το συνθετικό. Η παραγωγή του απαιτεί λιγότερη ενέργεια και εργασία, οπότε είναι φθηνότερη. Είναι επίσης καθαρότερο, περιέχοντας μόλις 300-600 μέρη χλωριούχων αλάτων ανά εκατομμύριο, ενώ το συνθετικό ανθρακικό νάτριο περιέχει 3 000. Η απομάκρυνση των υπολειμμάτων χλωριούχων αλάτων (για παράδειγμα, κατά την παραγωγή υάλου) είναι δαπανηρή, σε περίπτωση δε που απομακρυνθούν, προκαλούν ρύπανση του περιβάλλοντος.

Το ανθρακικό νάτριο εμφανίζεται με δύο πυκνότητες: ως ελαφρό (0,5 gr/cm³) και ως πυκνό (1,0 gr/cm³). Και οι δύο αυτές μορφές μπορούν να παραχθούν με οποιαδήποτε απο τις προαναφερθείσες μεθόδους. Το πυκνό ανθρακικό νάτριο προτιμάται στην υαλουργία, και είναι το μόνο που εμπορεύεται η ANSAC.

Δ. Η αγορά 1. Το παγκόσμιο δυναμικό παραγωγής ανθρακικού νατρίου (5) Το παγκόσμιο δυναμικό παραγωγής ανθρακικού νατρίου (φυσικού και συνθετικού) ανέρχεται σήμερα σε 36 εκατομμύρια τόνους (ονομαστική τιμή) περίπου ετησίως, η δε Κοινότητα καλύπτει περίπου 7,2 εκατομμύρια τόνους. Η κατανάλωση ανθρακικού νατρίου στην Κοινότητα ανέρχεται αυτή τη στιγμή σε 5,5 εκατομμύρια τόνους ετησίως, με αξία 900 εκατομμυρίων Ecu περίπου.

(6) Οι αμερικανοί παραγωγοί φυσικού ανθρακικού νατρίου διαθέτουν συνολικό ονομαστικό δυναμικό παραγωγής 9,5 εκατομμυρίων τόνων ετησίως, η δε ζήτηση στην εγχώρια αγορά ανέρχεται σε 6,2 εκατομμύρια τόνους. Έτσι, εφοδιάζουν πλήρως την εγχώρια αγορά και εξάγουν το υπόλοιπο της παραγωγής τους. Το κόστος παραγωγής του φυσικού ανθρακικού νατρίου είναι πολύ χαμηλότερο από εκείνο του συνθετικού, τα ορυχεία όμως βρίσκονται μακρυά από τις κύριες αγορές, οπότε το κόστος διανομής είναι αντίστοιχα υψηλό.

2. Η Κοινότητα (7) Οι κοινοτικοί παραγωγοί έχουν την τάση να συγκεντρώνουν τις πωλήσεις τους προς τον τελικό χρήστη σ' εκείνα τα κράτη μέλη όπου διαθέτουν εγκαταστάσεις παραγωγής. Η Solvay κατέχει την πρώτη θέση στην αγορά, με μερίδιο σχεδόν 60 % σε ολόκληρη την αγορά και πωλήσεις σε όλα τα κράτη μέλη, εκτός από το Ηνωμένο Βασίλειο και την Ιρλανδία. Τα μερίδια των άλλων κοινοτικών παραγωγών έχουν περίπου ως εξής: ICI 15 %, Rhone-Poulenc 10 %, AKZO 6 %, Chemische Fabrik Kalk και Matthes & Weber 5 %, η καθεμιά. Η ICI πραγματοποιεί πωλήσεις αποκλειστικά στο Ηνωμένο Βασίλειο και στην Ιρλανδία όπου κατέχει πλέον του 90 % της αγοράς.

Το 65-70 % περίπου του παραγόμενου στην Κοινότητα ανθρακικού νατρίου χρησιμοποιείται για την παραγωγή επίπεδης υάλου και υάλινων δοχείων. Κατά τα τελευταία έτη, η υαλουργία παρουσίασε σε ολόκληρη την Ευρώπη τάση ενοποίησης, δεδομένου ότι μεγάλοι παραγωγοί ασκούν δραστηριότητες σε πανευρωπαϊκή βάση και διαθέτουν εγκαταστάσεις παραγωγής σε πολλά κράτη μέλη.

3. Οι Ηνωμένες Πολιτείες της Αμερικής (8) Μετά την ανάπτυξη της εξόρυξης φυσικού ανθρακικού νατρίου, κατά τη δεκαετία του 1960, η αγορά των ΗΠΑ άρχισε να εμφανίζει σημαντικό πλεόνασμα παραγωγικού δυναμικού σε σχέση με την εγχώρια ζήτηση, σήμερα δε είναι ετησίως διαθέσιμη προς εξαγωγή ποσότητα 2,5 εκατομμυρίων τόνων περίπου.

Με δεδομένη την υπερπροσφορά καθώς και την παρουσία πολλών παραγωγών με παραπλήσιο κόστος, η εγχώρια αγορά των ΗΠΑ χαρακτηρίζεται από έντονο ανταγωνισμό ως προς τις τιμές. Το προϊόν πωλείται τα τελευταία χρόνια με σημαντική έκπτωση επί της τιμής καταλόγου, η οποία ανέρχεται σε 93 δολάρια ανά αμερικανικό τόνο fob. Στο Wyoming, η τιμή εργοστασίου ανερχόταν στα τέλη του 1989 σε 73 δολάρια περίπου ανά αμερικανικό τόνο. Οι περισσότεροι παραγωγοί ανέβασαν τις τιμές καταλόγου από 1ης Ιουλίου 1990 σε 98 δολάρια ανά αμερικανικό τόνο και η πραγματική τιμή ανήλθε περίπου σε 85 δολάρια.

(9) Η ανάγκη εξαγωγών ώθησε τους αμερικανούς παραγωγούς να επιχειρήσουν την είσοδό τους στην ευρωπαϊκή και σε άλλες αγορές, οι δε ευρωπαίοι παραγωγοί τους θεωρούν ως τους πλέον απειλητικούς ανταγωνιστές στην αγορά τους.

Εξάλλου, οι τρέχουσες συναλλαγματικές ισοτιμίες επιτρέπουν στους αμερικανούς παραγωγούς να πωλούν στην Κοινότητα σε τιμές σημαντικά χαμηλότερες από τις κατά τόπους τιμές καταλόγου, και τούτο χωρίς τεχνητές μειώσεις (ντάμπινγκ). Το φυσικό ανθρακικό νάτριο άρχισε να εμφανίζεται στην Κοινότητα κατά τα τέλη της δεκαετίας του 1970, και κυρίως στο Ηνωμένο Βασίλειο. Το 1982, οι εξαγωγές των ΗΠΑ προς την Κοινότητα ανήλθαν σε 100 000 τόνους περίπου, από τους οποίους σχεδόν 80 000 τόνοι εξήχθησαν προς το Ηνωμένο Βασίλειο. Οι ευρωπαϊκές βιομηχανίες ζήτησαν το 1982 επιτυχώς τη λήψη μέτρων που χορηγούν προστασία αντιντάμπινγκ κατά των εισαγωγών αυτών.

(10) Τα πλέον πρόσφατα μέτρα που χορηγούν προστασία αντιντάμπινγκ έναντι του ανθρακικού νατρίου των Ηνωμένων Πολιτειών περιλαμβάνουν:

α) για τους τότε παρόντες στην αγορά δύο παραγωγούς -Allied (τώρα General Chemical) και Texas Gulf- ελάχιστη τιμή 112,26 λιρών στερλινών ανά τόνο με παράδοση στην αποθήκη [κανονισμός (ΕΟΚ) αριθ. 2253/84 της Επιτροπής (1)] 7 β) για τους απόντες από την αγορά παραγωγούς -Tenneco, KMG, FMC και Stauffer- οριστικό δασμό αντιντάμπινγκ ύψους 67,49 Ecu ανά τόνο [κανονισμός (ΕΟΚ) αριθ 3337/84 του Συμβουλίου (2)].

Οι δεσμεύσεις ως προς τις τιμές που δέχθηκε η Επιτροπή προέβλεπαν τη μετατροπή σε άλλα νομίσματα με βάση τις ισχύουσες τότε ισοτιμίες, οπότε οι επελθούσες μετά το 1984 μεταβολές στις ισοτιμίες αυτές σήμαιναν ότι η τιμή ως προς την οποία υπήρχε δέσμευση για τη Γερμανία, τη Γαλλία και άλλες αγορές ήταν σημαντικά υψηλότερη από τις τρέχουσες αγοραίες τιμές, ούτως ώστε να καθίστανται ανέφικτες, από εμπορική άποψη, οι πωλήσεις εκτός Ηνωμένου Βασιλείου.

(11) Η Texas Gulf σημείωσε πτώση πωλήσεων και το 1985 απεσύρθη από την αγορά του Ηνωμένου Βασιλείου, αφήνοντας τη General Chemical μόνη στην αγορά (με πωλήσεις μόλις 30 000 τόνων ετησίως).

[. . .] (3). Η Texas Gulf έχει διαθέσει ορισμένες ποσότητες και στο Βέλγιο. Και στις δύο περιπτώσεις οι εισαγωγές δεν επιβαρύνθηκαν με δασμούς αντιντάμπινγκ, στα πλαίσια του καθεστώτος της τελειοποίησης προς επανεξαγωγή [κανονισμός (ΕΟΚ) αριθ. 1999/85 του Συμβουλίου (4)].

(12) Ορισμένοι μεγάλοι κοινοτικοί πελάτες στον τομέα της υαλουργίας εξεδήλωσαν ήδη την πρόθεσή τους να αναθέσουν σημαντικό ποσοστό των προμηθειών τους σε παραγωγούς των Ηνωμένων Πολιτειών. Ωστόσο, μέχρι σήμερα έχουν εισαχθεί στην ηπειρωτική Δυτική Ευρώπη συνολικά 40 000 τόνοι περίπου ανθρακικού νατρίου Ηνωμένων Πολιτειών, και σχεδόν όλοι από αυτούς με βάση τους κανόνες της τελειοποιησης προς επανεξαγωγή.

Τα μέτρα αντιντάμπινγκ που προέβλεπε ο κανονισμός (ΕΟΚ) αριθ. 3337/84 έληξαν το Νοέμβριο του 1989. Ορισμένοι παραγωγοί των ΗΠΑ και εκπρόσωποι των υαλοπαραγωγών της Κοινότητας ζήτησαν το 1988 επανεξέταση των μέτρων. Στις 7 Σεπτεμβρίου 1990, η επανεξέταση περατώθηκε χωρίς να επιβληθούν προστατευτικά μέτρα (απόφαση 90/507/ΕΟΚ της Επιτροπής) (5) Η Επιτροπή έχει, παράλληλα με την απόφαση αυτή, εκδώσει και άλλες αποφάσεις όπου διαπιστώνει ότι οι ευρωπαίοι παραγωγοί ανθρακικού νατρίου έχουν διαπράξει παραβάσεις των άρθρων 85 αι 86 της συνθήκης ΕΟΚ (6).

Ε. Η συμφωνία ANSAC (13) Βάσει της συμφωνίας συμμετοχής της 8ης Δεκεμβρίου 1983, τα μέλη συμφωνούν να γίνονται μέσω της ANSAC όλες οι εξαγωγές τους καθώς και εκείνες των τυχόν θυγατρικών τους, εξαιρουμένων των πωλήσεων και των παραδόσεων σε εταιρείες στις οποίες ένα μέλος διαθέτει το 20 % τουλάχιστον των μετοχών. Το διοικητικό συμβούλιο της ANSAC έχει αρμοδιότητα να φροντίζει ώστε κάθε μέλος να λαμβάνει δίκαιο μερίδιο από τις συνολικές εξαγόμενες ποσότητες, να καθορίζει τις πολιτικές τιμών και να αποκλείει συγκεκριμένες πωλήσεις ή εδαφικές περιοχές από τις διαδικασίες της ANSAC. Παράλληλα, κάθε μέλος οφείλει να συνεισφέρει ένα κατ' ελάχιστον μερίδιο επί των προεκτιμώμενων εξαγωγικών αναγκών. Η ANSAC έχει ανεξάρτητη διαχείριση και διαθέτει απόλυτη εξουσία προκειμένου να αποφασίζει για τις εξαγόμενες ποσότητες, τις τιμές και τον προορισμό τους. Ωστόσο, βάσει απόφασης του διοικητικού συμβουλίου, εάν η ANSAC αρχίσει να ασκεί αρμοδιότητες στην Κοινότητα, η General Chemical πρέπει να διατηρήσει το σημερινό μερίδιό της (που αντιστοιχεί στις πωλήσεις στο Ηνωμένο Βασίλειο) επιπλέον εκείνου που της αναλογεί βάσει των κανόνων της ANSAC. Σύμφωνα με την υποβληθείσα κοινοποίηση, πρόθεση της ANSAC είναι να εισέλθει στην κοινοτική αγορά ως εναλλακτικός προμηθευτής των υαλουργικών επιχειρήσεων, δεδομένου ότι έχουν τη διάθεση να διακινδυνεύσουν τις σχέσεις τους με τους κύριους προμηθευτές τους.

ΣΤ. Τα επιχειρήματα της ANSAC (14) Η ANSAC υποστηρίζει ότι, λόγω της δυσκαμψίας της κοινοτικής αγοράς του ανθρακικού νατρίου, μόνο η είσοδος μιας νέας επιχείρησης μπορεί να δημιουργήσει πραγματικό ανταγωνισμό και ότι μόνο η ANSAC, η οποία εκπροσωπεί το σύνολο των βιομηχανιών φυσικού ανθρακικού νατρίου των ΗΠΑ, διαθέτει την οικονομική ισχύ που απαιτείται για να εξασφαλίσει σημαντικό μερίδιο στην αγορά. Δύο από τα μέλη της ANSAC (General Chemical και Texas Gulf) είχαν ήδη δημιουργήσει τις δικές τους εγκαταστάσεις διανομής στο Ηνωμένο Βασίλειο: όμως, η μεν Texas Gulf αναγκάσθηκε να αποσυρθεί, η δε General Chemical διατήρησε ορισμένες εγκαταστάσεις μόνο μετά από απαίτηση των κυρίων πελατών της, οι οποίοι ήσαν διατεθειμένοι να πληρώσουν υψηλότερες τιμές για μια εναλλακτική πηγή εφοδιασμού.

Η ANSAC υποστηρίζει ότι το άρθρο 85 παράγραφος 1 της συνθήκης ΕΟΚ δεν εφαρμόζεται: εδώ, ο σκοπός της προτεινόμενης εισόδου στην αγορά είναι ανταγωνιστικός, και οι αποφάσεις του Δικαστηρίου στην υπόθεση 26/76 -όπως η Metro (1) και η υπόθεση 42/84- Remia (2) αποτελούν παραδείγματα εφαρμογής μιας ευρύτερης αρχής, σύμφωνα με την οποία:

«εάν ο σκοπός είναι καλός, τα μέσα (μέσα σε ορισμένα όρια) δεν μπορούν να θεωρηθούν περιοριστικά».

Περιορισμοί όπως οι υπό εξέταση ρυθμίσεις κρίνονται υποβοηθητικές του γενικού, προανταγωνιστικού, σκοπού της ANSAC. Επιπλέον, η ANSAC δεν είναι καρτέλ, αλλά μια επιτελική ένωση 26 επιχειρήσεων με ρητό σκοπό τις πωλήσεις.

(15) Αν διαπιστωθεί ότι το άρθρο 85 παράγραφος 1 εφαρμόζεται, η ANSAC υποστηρίζει ότι δικαιολογείται η χορήγηση απαλλαγής δυνάμει της παραγράφου 3 του εν λόγω άρθρου:

1. Το φυσικό ανθρακικό νάτριο, λόγω της χαμηλής περιεκτικότητας σε χλωριούχα άλατα, είναι ανώτερο από περιβαλλοντική άποψη και συμβάλλει έτσι στη βελτίωση της παραγωγής αγαθών και στην τεχνική πρόοδο.

2. Οι οικονομίες κλίμακας που μόνο η ANSAC μπορεί να επιτύχει είναι αναγκαίες λόγω των υψηλών γενικών εξόδων που συνεπάγεται η δημιουργία εγκαταστάσεων διανομής, οπότε αναμένεται να οδηγήσουν σε βελτίωση της διανομής των προϊόντων.

3. Συντελώντας στην αλλαγή της ολιγοπωλιακής δομής της κοινοτικής αγοράς, η ANSAC αναμένεται να συμβάλει στην οικονομική πρόοδο.

4. Οι καταναλωτές πρόκειται να ωφεληθούν από:

α) την αποφυγή της επικάλυψης δαπανών, η οποία μπορούσε να παρατηρηθεί σε περίπτωση που τα μέλη της ANSAC αποφάσιζαν να εισέλθουν στην αγορά χωριστά 7 β) τις χαμηλότερες τιμές που η ANSAC υποχρεούται να προσφέρει 7 γ) την ύπαρξη αξιόπιστης ανταγωνιστικής πηγής εφοδιασμού 7 δ) την περιβαλλοντική υπεροχή του φυσικού ανθρακικού νατρίου 7 ε) τη μεγαλύτερη ασφάλεια που προσφέρει η ANSAC σε σύγκριση με τα επιμέρους μέλη της.

5. Οι περιορισμοί είναι αναγκαίοι και δεν παρέχουν στα μέρη τη δυνατότητα να καταργήσουν τον ανταγωνισμό σε σημαντικό τμήμα της αγοράς του ανθρακικού νατρίου. Σύμφωνα με την ANSAC, ο ανταγωνισμός στην αγορά της Κοινότητας μπορεί να εξασφαλισθεί μόνο με τη σύμπραξη των παραγωγών των Ηνωμένων Πολιτειών.

(16) Κατά τη διάρκεια της προφορικής ακρόασης, ο πρόεδρος της ANSAC κατέδειξε πώς, με βάση υπολογισμού μια τιμή 165 δολαρίων ανά τόνο με παράδοση στην αποθήκη, η ANSAC μπορούσε να επιτύχει υψηλότερη τιμή cif απ' ό,τι ένας μεμονωμένος αμερικανός παραγωγός (143 δολάρια έναντι 138 δολαρίων), καθώς και υψηλότερη τιμή εργαστασίου (86 δολάρια έναντι 70 δολαρίων), οπότε η ANSAC εξασφαλίζει «περιθώριο ασφαλείας» 16 δολάρια ανά τόνο για την αντιμετώπιση τυχόν μέτρων αντιντάμπινγκ.

Ένας οικονομικός εμπειρογνώμονας που κάλεσε η ANSAC προσπάθησε να καταδείξει, με αναφορά σ' ένα θεωρητικό μοντέλο, ότι η είσοδος της ANSAC στην αγορά πρόκειται να οδηγήσει σε συνολική μείωση των τιμών του ανθρακικού νατρίου για την υαλουργία. Ωστόσο, κατέστησε σαφές ότι το μοντέλο αυτό βασίζεται στην παραδοχή ότι η ANSAC μπορούσε να εισέλθει στην αγορά με πωλήσεις ανάλογες με εκείνες των μεγαλύτερων κοινοτικών παραγωγών.

Ένας άλλος εμπειρογνώμονας, ο οποίος είχε αναλάβει έρευνας αγοράς για λογαριασμό της ANSAC, ανέφερε εντούτοις ότι το αρχικό μερίδιο αγοράς μιας νεοεισερχόμενης επιχείρησης πρέπει να είναι μόνο 5 %, ή 200 000 τόνοι.

(17) Οι εκπρόσωποι της υαλουργίας δήλωσαν ότι επιθυμούν να εξασφαλίσουν μια αξιόπιστη δεύτερη πηγή εφοδιασμού, επειδή οι περιορισμένες αποθηκευτικές δυνατότητες στα υαλουργεία καθιστούν ουσιαστικής σημασίας τις τακτικές παραδόσεις, το δε φυσικό ανθρακικό νάτριο των ΗΠΑ προσφέρει, χάρη στην καθαρότητά του, σημαντικά πλεονεκτήματα έναντι των άλλων εναλλακτικών πηγών εφοδιασμού. Ωστόσο, κατέστησαν σαφές ότι η υαλουργία δεν έχει καμιά ιδιαίτερη προτίμηση για την ANSAC σε σχέση με τους άλλους πιθανούς προμηθευτές, συμπεριλαμβανομένων και των μελών της, εφόσον η ποιότητα και η κανονικότητα των παραδόσεων είναι εγγυημένες.

(18) Μετά την ακρόαση, υποβλήθηκαν και άλλες παρατηρήσεις στην Επιτροπή εκ μέρους της ANSAC. Υποστηρίχθηκε ότι η χορήγηση απαλλαγής για περιορισμένο χρονικό διάστημα (δύο χρόνια) επρόκειτο να επιτρέψει στην ANSAC να αποδείξει ότι η συμπεριφορά της στην αγορά θα είχε ευνοϊκά για τον ανταγωνισμό αποτελέσματα.

Υποστηρίχθηκε επίσης ότι η κατάληξη της επανεξέτασης των δασμών αντιντάμπιγκ εκ μέρους της Επιτροπής χωρίς να διαπιστωθεί ζημία, δημιούργησε μία κατάσταση όπου μόνο η ANSAC, και όχι τα μέλη της μεμονωμένα, μπορούσε να διοχετεύει το ανθρακικό νάτριο των ΗΠΑ στην αγορά της Κοινότητας χωρίς να διατρέχει τον κίνδυνο να διαπιστωθεί ζημία αντιντάμπιγκ από την Επιτροπή: οι οικονομίες κλίμακας της επιτρέπουν να εφαρμόζει υψηλότερη ονομαστική τιμή εργοστασίου από αυτή των μελών της μεμονωμένα.

ΙΙ. ΝΟΜΙΚΗ ΕΚΤΙΜΗΣΗ Α. Άρθρο 85 παράγραφος 1 (19) Η συμφωνία συμμετοχής στην ANSAC είναι συμφωνία επιχειρήσεων του είδους που εμπίπτει στο άρθρο 85 παράγραφος 1. Κάθε απόφαση του διοικητικού συμβουλίου της ANSAC στα πλαίσια της εν λόγω συμφωνίας, αποτελεί απόφαση ένωσης επιχειρήσεων κατά την έννοια του άρθρου αυτού.

Η συμφωνία έχει ως αντικείμενο και ως πιθανό αποτέλεσμα τον περιορισμό του ανταγωνισμού ως προς τις τιμές και τις ποσότητες στα πλαίσια της κοινής αγοράς. Η συμφωνία υποχρεώνει τα μέλη της ANSAC να πωλούν το ανθρακικό νάτριο για εξαγωγή αποκλειστικά μέσω της ένωσης αυτής, και όχι μεμονωμένα, εξαιρουμένων των πωλήσεων και παραδόσεων προς συναφείς επιχειρήσεις. Το συνολικό μέγεθος των παραγωγών των ΗΠΑ, το χαμηλό κόστος παραγωγής (το οποίο αντισταθμίζει σε μεγάλο βαθμό το υψηλότερο μεταφορικό κόστος) και το γεγονός ότι μερικά από τα μέλη πωλούσαν τακτικά σε μεμονωμένη βάση δείχνουν, εντούτοις, ότι μπορούσαν να αναπτύξουν αποτελεσματικό ανταγωνισμό μεταξύ τους και με τους ευρωπαίους παραγωγούς. Οι πωλήσεις που είχαν πραγματοποιήσει κατά το παρελθόν δείχνουν ότι μπορούσαν, με δική τους πρωτοβουλία, να αντιμετωπίζουν τα προβλήματα αποθήκευσης και μεταφοράς και να εξασφαλίζουν τακτικές παραδόσεις στους πελάτες τους. Είναι, συνεπώς, σε θέση να ενεργούν ανεξάρτητα εντός της κοινής αγοράς.

(20) Το αντικείμενο και το αποτέλεσμα των συμφωνιών της ANSAC έγκειται στο ότι οι πελάτες της έχουν να αντιμετωπίσουν έναν και μοναδικό προμηθευτή, φυσικού ανθρακικού νατρίου, ο οποίος εφαρμόζει ενιαίες τιμές και όρους. Τα μέλη της ANSAC έχουν δικαίωμα σε δίκαιο μερίδιο επί των προγραμματιζόμενων πωλήσεων, το δε γεγονός ότι ένα μέλος -η General Chemical- εξασφάλισε τη δυνατότητα πώλησης επιπρόσθετων ποσοτήτων, οι οποίες αντιστοιχούν στις τρέχουσες ετήσιες παραδόσεις που πραγματοποιεί στο Ηνωμένο Βασίλειο, φανερώνει ότι η ANSAC είναι διατεθειμένη να σεβασθεί τα συμφέροντα και τα συμβατικά δικαιώματα των μελών της, καθώς και να φροντίζει για τον συντονισμό τους. Ως εκ τούτου, η Επιτροπή δεν δέχεται το επιχείρημα ότι η ANSAC διαθέτει ανεξάρτητη δομή και οργάνωση, έτσι ώστε να αποκλείεται τυχόν αντιανταγωνιστική συνεργασία. Το γεγονός ότι η ANSAC έχει συσταθεί ως χωριστή εταιρεία προκειμένου να λειτουργεί ως μοναδικός πράκτορας πωλήσεων για όλους τους παραγωγούς των Ηνωμένων Πολιτειών, παρά για να συντονίζει τις δραστηριότητες των μελών της, δεν αποτελεί αντικείμενο εκτίμησης βάσει του άρθρου 85 παράγραφος 1. Η ANSAC, ως κοινή οργάνωση πωλήσεων πρέπει, συνεπώς, να θεωρηθεί ως μέσο για την κατάργηση του ανταγωνισμού μεταξύ των μελών της.

(21) Επιπλέον, η Επιτροπή δεν δέχεται το επιχείρημα ότι οι προαναφερόμενοι περιορισμοί είναι αναγκαίοι για να επιτευχθεί, μέσω μιας ισχυρής και αξιόπιστης νεοεισερχόμενης επιχείρησης, το άνοιγμα της δομής της κοινοτικής αγοράς:

1. Από τις περιορισμένης επιτυχίας προσπάθειες των General Chemical και TG Soda Ash να εισέλθουν στην αγορά δεν προκύπτει ότι οι προτάσεις της ANSAC δεν εμπίπτουν στο πεδίο εφαρμογής του άρθρου 85 παράγραφος 1 δεδομένου ότι αποτελούν το μόνο μέσο επίτευξης ισχυρότερου ανταγωνισμού. Στην απόφαση Floral (1), η Επιτροπή διαπίστωσε ότι τα εμπλεκόμενα μέρη δεν μπόρεσαν να καταδείξουν την αναγκαιότητα των συμφωνιών περί συνεργασίας. Στην απόφαση Woodpulp (2), η Επιτροπή διαπίστωσε ότι τα μέλη της ένωσης Pulp, Paper and Paperboard Export Association (KEA) -η οποία είναι, όπως και η ANSAC, ένωση Webb-Pomerene- είχαν παραιτηθεί από την εφαρμογή ανεξάρτητης πολιτικής τιμών μέσα στην Κοινότητα περιορίζοντας έτσι τον μεταξύ τους ανταγωνισμό. Ο προτεινόμενος ρόλος της ANSAC στην παρούσα υπόθεση είναι περισσότερο ενεργός από εκείνον της KEA στην υπόθεση Woodpulp.

2. Η ANSAC ανέφερε ότι αναμένει να εξασφαλίσει μόνο ένα πολύ περιορισμένο μερίδιο στην αγορά -200 000 τόνοι-, το οποίο, μολονότι συνιστά σημαντική για την ανταγωνιστική δομή της αγοράς δεύτερη πηγή εφοδιασμού, μπορούσε εύκολα να εξασφαλισθεί από ένα ή δύο από τα μέλη της.

(22) Εάν η ANSAC εισέλθει στην κοινοτική αγορά του ανθρακικού νατρίου υπό τους όρους που εκτίθενται στην υποβληθείσα κοινοποίηση, θά υπάρχει μόνο ένας νέος οικονομικός παράγων στην αγορά. Το ενδοκοινοτικό εμπόριο αναγκαστικά θα διεξάγεται υπό όρους διαφορετικούς από εκείνους που θα ίσχυαν αν όλα, ή και ορισμένα, μέλη της ANSAC εισέρχονταν στην αγορά μεμονωμένα. Έτσι, οι κοινοποιηθείσες συμφωνίες είναι δυνατόν να επηρεάσουν το εμπόριο μεταξύ των κρατών μελών.

Β. Άρθρο 85 παράγραφος 3 (23) Οι κοινοποιηθείσες συμφωνίες δεν πρόκειται να συμβάλουν στη βελτίωση της παραγωγής ούτε στην τεχνική πρόοδο. Η Επιτροπή δεν αμφισβητεί τα επιχειρήματα υπέρ της χρήσης του φυσικού ανθρακικού νατρίου σε σχέση με το συνθετικό όσον αφορά το περιβάλλον. Τα επιχειρήματα αυτά δεν έχουν, εντούτοις, σχέση με την εμπορία του προϊόντος στην οποία και μόνο αναφέρονται οι προτάσεις της ANSAC. Το επιχείρημα της ANSAC σχετικά με το περιβάλλον προϋποθέτει, σε κάθε περίπτωση ότι αυτή αποτελεί το μόνο μέσο με το οποίο μπορεί να φθάσει στην Κοινότητα το φυσικό ανθρακικό νάτριο, δηλαδή ότι εάν δεν χορηγηθεί απαλλαγή στην ANSAC, κανένας μεμονωμένος παραγωγός ή παραγωγοί των Ηνωμένων Πολιτειών δεν πρόκειται να θέσουν το προϊόν σε κυκλοφορία στην αγορά της Κοινότητας. Όπως αναφέρεται στο σημείο 25, η Επιτροπή δεν δέχεται ότι μπορεί να συμβαίνει κάτι τέτοιο. Επιπλέον, όπως αποδεικνύεται και από τα έγγραφα της ίδιας της ANSAC, τα τρέχοντα εμπορικά της σχέδια περιορίζονται στην κάλυψη ενός πολύ μικρού μόνο ποσοστού (5 %) της συνολικής ζήτησης.

(24) Η ANSAC επίσης δεν μπόρεσε να αποδείξει ότι οι προτάσεις της πρόκειται να οδηγήσουν σε βελτίωση της διανομής του ανθρακικού νατρίου ούτε ότι συμβάλλουν στην οικονομική πρόοδο στην κοινή αγορά. Για να τύχουν απαλλαγής δυνάμει του άρθρου 85 παράγραφος 3 οι προτεινόμενοι περιορισμοί έπρεπε να οδηγούν σε αντικειμενική βελτίωση της κατάστασης που θα είχε διαμορφωθεί χωρίς αυτούς.

(25) Η Επιτροπή δεν δέχεται τον ισχυρισμό της ANSAC ότι η είσοδός της στην αγορά μπορεί να προωθήσει τον ανταγωνισμό και να οδηγήσει σε βελτίωση της υπάρχουσας αυστηρά ολιγοπωλιακής δομής της αγοράς. Σε περίπτωση χορήγησης απαλλαγής στην ANSAC βάσει του άρθρου 85 παράγραφος 3, δεν θα υπήρχε δυνατότητα ανταγωνισμού μεταξύ των εταιρειών που συμμετέχουν σ' αυτήν, οι οποίες θα ήταν υποχρεωμένες να της παραχωρήσουν τα αποκλειστικά δικαιώματα πώλησης στην Κοινότητα για όλες τις ποσότητες φυσικού ανθρακικού νατρίου που παράγουν. Η ANSAC ελέγχει, έτσι, και θα είναι σε θέση να περιορίζει τις ποσότητες φυσικού ανθρακικού νατρίου από τις Ηνωμένες Πολιτείες, των οποίων η παραγωγή, η εισαγωγή και η πώληση προορίζονται για την Κοινότητα, καθώς και να καθορίζει την τιμή στην οποία πωλείται. Ωστόσο, εάν οι αμερικανοί παραγωγοί ενεργούν μεμονωμένα, μπορούν να ανταγωνίζονται μεταξύ τους και να βελτιώσουν εν γένει τον ανταγωνισμό στην κοινοτική αγορά του ανθρακικού νατρίου. Εξάλλου, όλοι αποτελούν μεγάλες επιχειρήσεις, διαθέτουν δε επαρκή εμπορική πείρα και πόρους ώστε να εξασφαλίζουν στους πελάτες τους αξιόπιστη πηγή εφοδιασμού. Το γεγονός ότι η Επιτροπή περάτωσε την επανεξέταση των μέτρων αντιντάμπιγκ χωρίς να επιβάλει προστατευτικά μέτρα σημαίνει ότι τώρα είναι ελεύθεροι να εισέλθουν στην αγορά της Κοινότητας.

(26) Επιπλέον, η συγκέντρωση όλων των προμηθειών φυσικού ανθρακικού νατρίου που εισάγονται από τις Ηνωμένες Πολιτείες στα χέρια ενός και μόνο φορέα διευκολύνει τη δυνατότητα δόλιας σύμπραξης με τους υπάρχοντες προμηθευτές. Ακόμα και αν δεν υπάρχει σαφής συμπαιγνία όσον αφορά τις τιμές, η ANSAC έχει σήμερα την πρόθεση να περιορίσει τις πωλήσεις της στην Κοινότητα σε επίπεδο 200 000 τόνων περίπου και να αποδεχθεί πραγματικά το ρόλο ενός μόνιμου δευτερεύοντος προμηθευτή. Η ANSAC, στο επίπεδο αυτό της επιχειρηματικής της δραστηριότητας, δεν πρόκειται να έχει ηγετική θέση στον καθορισμό τιμών στην αγορά, όπως κατέστη σαφές στη διάρκεια της προφορικής ακρόασης των οικονομικών εμπειρογνωμόνων που κάλεσε η ANSAC.

(27) Η συμφωνία της ANSAC αποκλείει επίσης ένα σημαντικό στοιχείο ανταγωνισμού το οποίο διαφορετικά θα υπήρχε. Αρκετοί από τους σημαντικούς παραγωγούς υάλου στην Κοινότητα έχουν εκφράσει ενδιαφέρον για την αγορά ανθρακικού νατρίου απευθείας από παραγωγούς στις Ηνωμένες Πολιτείες, σχέδιο το οποίο δεν μπορούσε να πραγματοποιηθεί δυνάμει της συμφωνίας συμμετοχής στην ANSAC, η οποία περιλαμβάνει ειδική απαγόρευση των εν λόγω απευθείας πωλήσεων για εξαγωγή από τα μέλη της.

(28) Οι κοινοποιηθείσες συμφωνίες δεν μπορούν να θεωρηθούν ως αναγκαίες ούτε ως προσφέρουσες στους καταναλωτές πλεονεκτήματα τα οποία δεν ήταν δυνατόν να εξασφαλίζονται με λιγότερους περιορισμούς. Η Επιτροπή δεν δέχεται το επιχείρημα ότι το μοναδικό μέσο με το οποίο μπορει να περιοριστεί η ακαμψία που επικρατεί στην κοινοτική αγορά είναι να επιτραπεί στους παραγωγούς των Ηνωμένων Πολιτειών να συμπράξουν στα πλαίσια της ANSAC. Ο καθορισμός τιμών ή εμπορικές ρυθμίσεις που γίνονται με δόλιο ή απατηλό τρόπο μεταξύ των κοινοτικών παραγωγών δεν αποκλείουν, αυτές καθ' εαυτές, τον ανταγωνισμό: εάν οι τιμές καθοριστούν σε υψηλότερα επίπεδα από αυτά της αγοράς, οι ανταγωνιστές που δεν συμμετέχουν στις σχετικές συμφωνίες είναι θεωρητικά σε θέση να εισέλθουν ευκολότερα, με την επιβολή τιμών κατώτερων από εκείνες που έχουν καθορισθεί με δόλιο ή απατηλό τρόπο. Τα κυριότερα εμπόδια για την είσοδο αμερικανικού φυσικού ανθρακικού νατρίου στην Κοινότητα ήσαν τα μέτρα αντιντάμπιγκ, που τώρα έχουν καταργηθεί, και τα συστήματα αποκλειστικών εκπτώσεων που εφήρμοζε η Solvay και ICI, τα οποία έχουν απαγορευθεί με τις αποφάσεις της 19ης Δεκεμβρίου 1990.

(29) Τα μόνα πλεονεκτήματα τα οποία μπορεί να προσφέρει στους καταναλωτές η ANSAC είναι οι οικονομίες κλίμακας που προκύπτουν από τη μεταφορά και την αποθήκευση ποσοτήτων ανθρακικού νατρίου πολύ μεγαλύτερων από εκείνες που είναι δυνατόν να δαιχειριστεί κάθε μέλος της ANSAC χωριστά.

Εντούτοις, η ίδια η ANSAC δεν προτίθεται να μεταβιβάσει αυτές τις οικονομίες κλίμακας στον καταναλωτή υπό μορφή χαμηλότερων τιμών. Οι δικές της προβλέψεις (που παρουσιάσθηκαν στη διάρκεια της προφορικής ακρόασης) δείχνουν ότι προτίθεται να επιβάλει κάπως υψηλότερες τιμές στην Κοινότητα σε σχέση εκείνες που πιστεύει ότι θα μπορούσαν να εφαρμόσουν οι μεμονωμένοι παραγωγοί των Ηνωμένων Πολιτειών, Για την ANSAC, το κυριότερο όφελος από οποιεσδήποτε εξοικονομήσεις κόστους υπό μορφή κοινών μέσων μεταφοράς ή αποθήκευσης αποτελεί η δυνατότητα, σε κάθε μελλοντική διαδικασία αντιντάμπιγκ, εξασφάλισης υψηλότερων εθνικών τιμών παράδοσης στο ορυχείο απ' ότι στην περίπτωση των μεμονωμένων παραγωγών. Οι εκτιμήσεις αυτές, εντούτοις, δεν εμπίπτουν στο πεδίο του άρθρου 85 παράγραφος 3.

(30) Σε κάθε περίπτωση, οι συμφωνίες από κοινού πώλησης υπερβαίνουν κατά πολύ την ανάγκη εξασφάλισης οικονομιών κλίμακας που μπορούσαν να μεταβιβασθούν στον καταναλωτή. Η Επιτροπή έχει αναφέρει στην ANSAC, σε πολλές περιπτώσεις, τόσο πριν όσο και στη διάρκεια της παρούσας διαδικασίας, ότι ήταν πρόθυμη, σύμφωνα με όσα προβλέπονται στο σημείο ΙΙ.4 της ανακοίνωσής της σχετικά με τις συμφωνίες, αποφάσεις και εναρμονισμένες πρακτικές στο πεδίο της συνεργασίας μεταξύ επιχειρήσεων (1), να αντιμετωπίσει ευνοϊκά τις συμφωνίες που περιορίζονται στα μέσα από κοινού μεταφοράς και αποθήκευσης. Αν και ισχυρίζονται ότι οι εξοικονομήσεις κόστους αποτελούν την κύρια αιτιολογική βάση της συμφωνίας, η ANSAC και οι συμμετέχοντες σ'αυτήν δεν έχουν την πρόθεση να περιορίσουν τη συνεργασία τους στα μέτρα αυτά.

Γ. Άρθρο 3 του κανονισμού αριθ. 17 (31) Αν η Επιτροπή διαπιστώσει παράβαση του άρθρου 85, μπορεί να υποχρεώσει τις εμπλεκόμενες επιχειρήσεις να θέσουν τέρμα στην διαπιστωθείσα παράβαση, σύμφωνα με το άρθρο 3 του κανονισμού αριθ. 17.

Δεδομένου ότι η συμφωνία συμμετοχής στην ANSAC και οι συναφείς συμφωνίες που κοινοποίησε η ANSAC είναι δυνατόν, αν τεθούν σε εφαρμογή στην Κοινότητα, να οδηγήσουν σε τέτοιου είδους παράβαση, είναι σκόπιμο να απαγορευθεί, με απόφαση, η εφαρμογή τους,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Η συμφωνία συμμετοχής στην ANSAC και οι συναφείς συμφωνίες, οι οποίες έχουν κοινοποιηθεί στην Επιτροπή από την American Natural Soda Ash Corporation στις 9 Δεκεμβρίου 1988, συνιστούν παράβαση του άρθρου 85 παράγραφος 1 της συνθήκης ΕΟΚ, στο βαθμό που αφορούν την αγορά στην Κοινότητα.

Άρθρο 2

Η αίτηση για χορήγηση απαλλαγής δυνάμει του άρθρου 85 παράγραφος 3 της συνθήκης απορρίπτεται.

Άρθρο 3

Η American Natural Soda Ash Corporation και οι επιχειρήσεις-μέλη της οφείλουν να μην προβούν στην εφαρμογή των κοινοποιηθεισών συμφωνιών στην Κοινότητα.

Άρθρο 4

Η παρούσα απόφαση απευθύνεται στις ακόλουθες επιχειρήσεις:

- American Natural Soda Ash Corporation,

8 Wright Street,

Westport, CT 06880,

USA 7 - FMC Wyoming Corporation,

2000 Market Street,

Philadelphia, PA 19103,

USA 7 - General Chemical (Soda Ash) Partners,

PO Box 393,

Parsippany, NJ 07054-0393,

USA 7 - Kerr McGee Chemical Corporation,

PO Box 25861,

Oklahoma City, OK 73125,

USA 7 - Stauffer Chemical Company,

One Corporate Drive,

Shelton, CT 06484,

USA 7 - Tenneco Minerals Company,

PO Box 281300,

Lakewood, CO 80228,

USA 7 - TG Soda Ash Inc.,

PO Box 30321,

Raleigh, NC 27622-0321,

USA.

Βρυξέλλες, 19 Δεκεμβρίου 1990.

Για την Επιτροπή Leon BRITTAN Αντιπρόεδρος

(1) ΕΕ αριθ. 13 της 21. 2. 1962, σ. 204/62.

(2) ΕΕ αριθ. 127 της 20. 8. 1963, σ. 2268/63.

(1) ΕΕ αριθ. L 206 της 2. 8. 1984, σ. 15.

(2) ΕΕ αριθ. L 311 της 29. 11. 1984, σ. 26.

(3) Στο κείμενο της παρούσας απόφασης που δημοσιεύθηκε, ορισμένοι αριθμοί παρελείφθησαν σύμφωνα με τις διατάξεις του άρθρου 21 του κανονισμού αριθ. 17 περί μη αποκαλύψεως επαγγελματικών απορρήτων.

(4) ΕΕ αριθ. L 188 της 20. 7. 1985, σ. 1.

(5) ΕΕ αριθ. L 283 της 16. 10. 1990, σ. 38.

(6) Βλέπε σελίδες 1, 16, 21 και 40 της παραύσας Επίσημης Εφημερίδας.

(1) Συλλογή 1977, σ. 1875.

(2) Συλλογή 1985, σ. 2545.

(1) ΕΕ αριθ. L 39 της 15. 2. 1980, σ. 51.

(2) ΕΕ αριθ. L 85 της 26. 3. 1985, σ. 1.

(1) ΕΕ αριθ. C 75 της 29. 7. 1986, σ. 3.